|  |
| --- |
| **Kol. 1:24-29**  **Gebruik jou swaarkry om Jesus te vertoon.** |

*(Goeie Vrydag 14 April 2017.)*

Jesus Christus was nog altyd en is nog steeds die Eerste, verhewe bo die Skepping.

God het alles in die heelal wat gesien en nie gesien kan word nie, alle heersers en maghebbers, absoluut alles deur Hom gemaak, dit alles is vir Hom gemaak.

Hy was lank voor alles reeds daar en Hy hou alles – letterlik alles – in stand; Hy is steeds elke oomblik in absolute beheer.

God woon in Hom met sy volle wese, en deur Hom het God ons, wat teen Hom in opstand gekom het, met Homself versoen.

Hy het ons uit die mag van die duiwel gered in ons teruggesit in die Koninkryk van sy Seun. Hy het ons bevry van die straf op ons sondes.

Dit is die getuienis van die Heilige Gees deur die pen van sy gestuurde apostel wat ons gelees het in v. 12 -20(a).

Mens sou dit nogal kon verwag van ŉ almagtige en liefdevolle, barmhartige God.

Maar wat ons verder lees gaan ons verstand te bowe.

Hy het dit nie gedoen met krag en geweld nie, nie met sierlike en grootse dade nie.

Hy het homself as ŉ vervloekte laat vermoor aan ŉ houtkruis.

Hy het met sy bloed betaal vir ons verlossing.

Maar sy selfopoffering en lyding het lank voor die kruis al begin.

Hy het sy hemelse heerlikheid waarop Hy die volste reg gehad het, prysgegee.

Hy, wat alles gemaak het, het self as ŉ hulpelose babatjie mens geword.

Hy het homself onderdanig en gehoorsaam gedra teenoor sy aardse ouers wat geen snars verstaan het van wie Hy was, en wat Hy moes kom doen nie.

Hy, wat God is, het tussen die siekes en die armes en die hulpeloses en haweloses en hopeloses kom lewe.

Sonder om enigsins Homself te handhaaf, al kon Hy, het Hy homself laat verneder, beledig, mishandel en uiteindelik laat vermoor.

En daar aan die kruis, terwyl Hy in die allergrootste pyn en nood verkeer moet Hy die allerverskriklikste ontbeer – om deur God verlaat te word.

Met sy dood, en daarna sy oorwinning oor die dood verdien Hy die versoening en die ewige lewe vir elkeen wat net in Hom glo.

Deur sy dood maak Hy ons heilig, sonder enige sweempie van enige ou sondetjie.

Slegs omdat ons glo in Hom, en vir geen ander rede nie, ontvang ons sy totale onskuld, sy absolute heiligheid, onberispelik voor God soos nog voor die sondeval in die paradys.

Niks om by te voeg nie, met maar glo en dit nogal met ŉ geloof wat God gee aan hulle vir wie Hy wil.

Sy offer was volkome, voldoende vir alle sonde van alle tye en alle mense. So lees ons in Heb. 10:14, “Deur die één offer het Hy dié wat vir God afgesonder word, vir altyd volkome van sonde vry gemaak.”

En dan kom Paulus sowaar en hy skryf in v. 24 dat hy Christus se lyding aanvul...

Letterlik sê hy dat hy dit wat nog kortkom aan Christus se lyding aanvul. (“filling up what is lacking in Chirst’s affliction”)

Dit klink so teenstrydig!

Iets kom nog kort aan Jesus se lyding en Paulus, en ek en jy moet die aanvul, voltooi, klaarmaak.

Wat kan dit tog beteken?

Die Bybel is nie ŉ moeilike boek wat gewone mense soos ons nie kan verstaan nie.

Maar hierdie is ŉ voorbeeld waar mens nie sommer oppervlakkig moet kyk om dit te verstaan nie.

Daar is ŉ paar reëls wat ons help om die regte interpretasie te kry.

Een daarvan wat veral in hierdie geval help is dat ons die Bybel gebruik om homself te verklaar.

Ons vergelyk verskillende tekste en dan gebruik ons die wat makliker is om die wat moeiliker is te verstaan.

In ons geval is dit Fil. 2:30 wat ons help om reg te verstaan.

Paulus is in die tronk in Rome en die gemeente van Filippi wou hom bystaan. Ons lees nie wat hulle gestuur het nie, maar dat hulle ŉ man met die naam Epafroditos daarmee gestuur het.

Paulus was baie dankbaar en wanneer hy hom later terugstuur dan skryf aan die gemeente in Filippi dat Epafroditos hulle hulp “aangevul het”. En hy gebruik baie dieselfde woorde en uitdrukking as in ons teksvers.

Die gemeente kon nie by wees nie, maar Epafroditos het in hulle plek die hulp wat hulle gestuur het aangedra of aangebied. Wat gekort het was hulle teenwoordigheid, en Epafroditos het dit aangevul toe hy hulle hulp fisies kom aanbied het.

Dit het nie die hulp meer gemaak nie, maar dit aangedra en fisies teenwoordig afgelewer, dit het dit daardie tekort aangevul.

Hiermee kan ons Paulus se woorde dat sy lyding (en ons sŉ) Christus se lyding aanvul reg verstaan.

Ons swaarkry maak nie Christus se lyding meer volledig om meer van ons skuld te kan betaal nie, dit voeg niks daartoe by nie. (Een offer, volkome en finaal en voldoende vir alle sondes van alle tye en alle mense...)

Maar ons swaarkry maak sy lyding fisies, teenwoordig bekend, dit bied dit aan.

Wat kort Jesus se lyding vandag?

Die wêreld hoor daarvan maar kan die nie sien nie. (En woorde is geduldig en word nie maklik geglo nie.)

Maar wanneer ons ly, wanneer ons swaarkry, dan wys dit Jesus se lyding aan die wêreld. Wanneer jy ly en swaarkry en opoffer omdat ons Hom volg en gehoorsaam - dan dra ons sy lewenslange lyding en opoffering aan en ons opoffering en swaarkry vertoon syne fisies en teenwoordig aan mense om jou.

Daar is natuurlik verskillende soorte swaarkry of lyding.

Paulus praat nie van swaarkry weens sonde nie – Petrus skryf bv. in 1 Pet. 4:15 dat gelowiges nie moet ly omdat hulle ŉ moordenaar, of ŉ dief, of ŉ misdadiger of ŉ kwaadstoker is nie.

In Paulus se geval praat hy van die lyding wat hy verduur het omdat hy die evangelie van God verkondig het.

Vervolging deur die Jode wat wou keer dat hy die Joodse gebruike minag en die evangelie vir die heidene verkondig.

Vervolging deur heidene omdat hulle inkomste uit afgodsbeelde en waarsêery in gedrang gekom het.

Hy was geslaan, in die tronk gegooi, met klippe gegooi, beledig en verneder en beskinder.

Maar alles het hy verduur omdat hy die evangelie verkondig het. Sy lyding het Jesus se lyding gewys en dit was goed vir die kerk.

Praat maar met enige sendeling vandag nog, of iemand soos Johannes Aucamp wat opleiding gee in Zambië en Malawi.

Hulle en hulle gesinne maak wesenlike opoffering ter wille van die evangelie en tot duidelike voordeel van die kerke.

Dis ook maklik om te sien dat die lyding van gelowiges wat vir hulle geloof vervolg word ook Jesus se lyding ten toon stel.

Dink maar aan gelowiges wat in tronke aangehou word en gemartel word in lande soos Noord Korea of Iran. Veral Moslems wat hulle tot Christus bekeer.

In hulle volharding in onregverdige lyding sien ons Jesus se volharding in sy onregverdige lyding.

Met die verskil natuurlik dat God hulle nooit verlaat nie.

Maar ons moet nie net aan fisies lyding en opoffering dink nie.

Dit is ook wanneer ek agterkom dis nie maklik om te doen wat God vra nie.

As ek opoffer om ŉ man te wees soos God vra, of ŉ vrou of ŉ pa of kind.

Wanneer ek iets prysgee sodat ek ŉ bydrae vir die gemeente gee, wanneer ek my tyd opgee om saam met die gemeente erediens te hou, of ŉ Saterdag kursus bywoon om Jesus beter te leer ken,

of wanneer ek moeite doen om vir ander te bid om om hulle te gaan help wat swaarkry en so Jesus se liefde en opoffering wys...

Hoe kan ek en jy Jesus se opoffering van sy heerlikheid en regte aan mense om ons in die gemeente en in die gemeenskap bekend stel?

Watter regte en voorregte kan jy in die gemeente prysgee om Jesus se selfopofferende gesindheid ten toon te stel?

Hoe kan ek in my lewe vir ander wys hoe Jesus homself minder geag het om sondige skepsels te kom dien?

Kan ek van my tyd en my goed gee? Dalk uit my pad gaan om ander te help? Sal dit iets van Jesus se opoffering sigbaar wys?

Hoe kan jy wys dat jy nie kwaad word of terug baklei of jou goed wil vat en loop as dinge nie verloop soos jy daarvan hou nie?

Hoe kan jy wys dat jy ook die ander wang draai as jy te na gekom word?

Hoe kan jy ŉ ekstra myl loop as iemand een myl van jou vra?

Hoe kan jy wys dat soos Jesus, dit beter is om jouself te gee as om net te wil ontvang?

Hoeveel ongemak en ongerief kan ek verduur ter wille van die waarheid?

Kry jy ook die gevoel dat ons gelowiges wil wees wat tog asseblief nie moet swaarkry nie.

Dalk nog swaarkry in die samelewing, maar definitief nie in die gemeente nie.

Juis hier in die kerk is ons dikwels liggeraak en maklik geaffronteer?

Kyk maar hoe “kies” ons die gemeente wat ons van hou sonder om te vra waar wil die Here my gebruik om sy opoffering te gaan aanvul. Ons soek iets waarvan ons hou, en as ons nie meer daarvan hou nie dan wil ons nie opoffering wys en ons roeping om saam op te bou nakom nie, nee dan ruk ons op en is beswaard, en gou-gou gaan soek ons iets anders waarvan onsmeer hou. Ons roeping in die gemeente is mos nie dieselfde as om Spar toe te loop as ek nie meer van Pick en Pay se rakuitleg hou nie?!

Natuurlik is daar uitsonderings – maar dis juis die probleem. Dit moet die algemene reël wees.

Dink maar aan ouderlinge wat slaap opgee om vroeg oggend vir die gemeente te bid, of die opoffering om verder oor die Here te studeer, of om met die liturgie te help. Ander wat na baie lang dag steeds gaan huisbesoek doen of geloofsfamilie of Bybelstudie bywoon om ander te bemoedig en op te bou.

Maar dit is so ŉ klein persentasie van God se huisgesin – terwyl dit almal se roeping is...

Ons knik almal ons koppe as ons van Ghandi se aanhaling hoor: “*“I like your Christ, I do not like your Christians. Your Christians are so unlike your Christ.”*

Dit moet nie so wees nie en ons kan dit nie meer gelate aanvaar nie.

In v. 27 het ons gelees dat God ŉ geheimenis wil bekend maak en dit is dat Christus in ons is.

Ons roeping is om so te lewe en so te reageer dat ander om ons vir Christus wat in ons is sal sien. Dat ons sy sigbare afwesigheid sal aanvul...

Ons moet nie daaroor nadink nie, ons moet die doen. Dit begin my jou en my, en dit begin nou...

Maar nie treurig in sak en as nie, in vreugde.

Paulus is bly oor die lyding en Petrus skryf dat ons. “Liewer bly (moet) wees hoe meer ons in die lyding van Christus deel, want dal sal ons ook oorloop van vreugde by sy wederkoms in heerlikheid.” (1 Pet. 4:13)

Hoe kry mens dit reg vra jy? Kom ons leer uit wat Jesus vir Filippus sê in Joh. 14:

Filippus het vir Jesus gevra dat Hy die Vader vir hulle sal wys. En dan antwoord Hy dat “Hy wat My gesien het, het die Vader gesien.”

Hy gaan verder, “*Glo jy nie dat Ek in die Vader is en die Vader in My nie? Die woorde wat Ek met julle praat, praat Ek nie uit my eie nie; maar dit kom van die Vader wat in My bly en sy werke doen.”*

Hoe sien die dissipels die Vader?

Deur na Jesus te kyk en die werke te sien wat die Vader doen wat in Jesus is.

Hoe wys jy Jesus se lyding en sy selfopofferende liefde aan mense om my?

Deur die Heilige Gees is Jesus Christus in jou (v.27),

mense sien Christus wanneer hulle na jou kyk en die werke sien wat Hy deur die Heilige Gees in en deur jou doen.

Moenie die Gees van God te bedroef deur Hom teen te staan nie.

En bid dat sy teenwoordigheid al duideliker sal word in jou lewe,

dat jy met vreugde sal swaarkry en ly om sy opoffering ten toon te stel.

En doen dit dan...

vra ander om jou aan te moedig,

en om jou daarop te wys as jy vergeet...

Lê jou daarop toe om met vreugde te soek en elke geleentheid te benut om iets van Jesus sy lyding en opoffering teenoor ander uit te leef – in die gemeente, en in die gemeenskap.

Moenie daaroor gaan dink nie, moenie uitstel nie, doen dit sodat Jesus gesien kan word!

Hy is in jou, laat die Heilige Gees jou lei en volg Hom na sodat mense om jou die opoffering sien wat Hy in jou en deur jou doen.

Wees bly oor Christus se versoenings offer deur sy lewe en veral aan die kruis,

en wees bly omdat jy Christus se lyding kan aanvul tot opbou van die gemeente.

Amen.